དེ་ཡང་ཁྱད་ཆོས་བཞི་དང་ལྡན་པ་ཞིག་ཡིན་དགོས་ཏེ།ཁྱད་ཆོས་དང་པོ་ནི།དངོས་པོ་ཡི་ནི་ཚིག་རྣམས་ཀུན།།ཕན་ཚུན་ཕན་པར་བྱེད་པ་ཉིད།།ཅེས་གསུངས་ཏེ་སྙན་ངག་གི་དངོས་པོ་གང་དེའི་རྒྱན་གྱི་ཁྱད་པར་རྣམས་ཕན་ཚུན་འབྲེལ་མེད་དུ་མ་གྱུར་བར།དགོངས་པ་དེ་སྟོན་པར་འབྲེལ་བ་བཟང་བས་ཕན་པར་བྱེད་པའི་ངོ་བོར་གནས་རང་བཞིན་ཅན་དུ་གྱུར་པ།ཁྱད་ཆོས་གཉིས་པ་ནི།དོན་དང་བྲལ་བའི་ཁྱད་པར་རྣམས།།མ་བྱས་་་ཞེས་གསུངས་ཏེ་བསམ་པའམ་དགོངས་པ་དེ་འབུར་དུ་ཐོན་པར་ཚིག་དང་རྒྱན་གྱི་ཁྱད་པར་རྣམས་མ་བྱས་པའི་རང་བཞིན་ཅན།ཁྱད་ཆོས་གསུམ་པ་ནི།་་་་གནས་སུ་བསྔགས་པ་དང་།།ཞེས་གསུངས་ཏེ་གནས་གང་ཡིན་པ་དེར་ཁྱད་པར་དུ་བསྔགས་པས།དངོས་ཤུགས་ཀྱི་བརྗོད་སྙིང་དང་དགོངས་གཞི་གཅིག་ཏུ་འབབ་པའི་རང་བཞིན་ཅན་དུ་གྱུར་པ།ཁྱད་ཆོས་བཞི་པ་ནི།བརྗོད་རིམ་སྟོབས་ལས་དངོས་པོ་ནི།།གསལ་མོ་དག་ཀྱང་གསལ་བ་སྟེ།།ཞེས་གསུངས་ཏེ་བརྗོད་པའི་རིམ་པ་དང་སྡེབ་ལེགས་པའི་སྟོབས་ལས་བརྗོད་སྙིང་ཟབ་མོ་དག་ཀྱང་གསལ་བོར་མཚོན་པ་ཅན་གྱི་རང་བཞིན་དང་བཅས་པ་འདི་ཡིན་ནོ།